text: nælde
  
  publiceret: 2013-07-08 06:03:38+02:00
  Nælde, Urtica, slægt af en- eller flerårige urteagtige planter i nældefamilien med ca. 50 arter udbredt over hele verden, heraf flest i den nordlige halvkugles tempererede egne; i Europa findes otte arter, især i Middelhavsegnene. Bladene er modsatte med store fodflige og talrige brændehår. Flere arter spises; de plukkes i det tidlige forår, hvor brændehår ikke er udviklet. Fibrene, bastfibre, blev tidligere udnyttet til tekstilfremstilling, bl.a. til vævning af netteldug.
  I Danmark findes to arter, der er almindeligt udbredt over hele landet. Den ene er den enårige liden nælde (Urtica urens), der findes som ukrudtsplante på agerjord og i haver. Den anden er den flerårige stor nælde (U. dioica), også kaldet brændenælde, der findes på velgødede og mindre intensivt dyrkede steder i haver, langs hegn og vejkanter samt i elle- og askeskove, hvor arten formodes at være naturligt forekommende. En tredje art, sumpnælde (U. kioviensis), er fundet i rørsump og fugtig ellesump nogle få steder langs østkysten af Storebælt.